CELEX: 61999CJ0408
Traktatbrud
Direktiv 94/55/CE og 96/86/EF
Manglende gennemførelse inden for den fastsatte frist

Dommens præmisser
1 Ved stævning indleveret til Domstolens Justitskontor den 25. oktober 1999 har Kommissionen for De Europæiske Fællesskaber i medfør af artikel 226 EF anlagt sag med påstand om, at det fastslås, at Irland har tilsidesat sine forpligtelser efter Rådets direktiv 94/55/EF af 21. november 1994 om indbyrdes tilnærmelse af medlemsstaternes lovgivning om transport af farligt gods ad vej (EFT L 319, s. 7) og Kommissionens direktiv 96/86/EF af 13. december 1996 om tilpasning til den tekniske udvikling af direktiv 94/55/EF (EFT L 335, s. 43), idet Irland ikke har vedtaget de love og administrative bestemmelser, der er nødvendige for at efterkomme disse direktiver eller under alle omstændigheder ikke har underrettet Kommissionen om sådanne bestemmelser.
2 I henhold til artikel 10 i direktiv 94/55 og artikel 2 i direktiv 96/86 skulle medlemsstaterne sætte de nødvendige love og administrative bestemmelser i kraft for at efterkomme disse direktiver inden den 1. januar 1997 og straks underrette Kommissionen herom.
3 Da Kommissionen ikke havde modtaget nogen meddelelse om gennemførelse af direktiv 94/55 og 96/86 ved udløbet af den frist, der var fastsat i direktiverne, tilstillede den den irske regering en åbningsskrivelse af 31. marts 1998, hvori regeringen blev anmodet om at fremkomme med sine bemærkninger inden for en frist på to måneder.
4 Ved skrivelse af 26. maj 1998 meddelte de irske myndigheder Kommissionen, at direktiv 94/55, som ændret ved direktiv 96/86, ville blive gennemført i overensstemmelse med bestemmelser udstedt i medfør af lovgivning, der var under udarbejdelse, og som skulle vedtages af parlamentet.
5 Den 16. oktober 1998 fremsatte Kommissionen en begrundet udtalelse over for Irland, hvori den anmodede Irland om - inden for en frist på to måneder fra meddelelsen af udtalelsen - at træffe de nødvendige foranstaltninger for at efterkomme forpligtelserne i henhold til direktiv 94/55 og 96/86.
6 Ved skrivelse af 24. november 1998 meddelte de irske myndigheder Kommissionen, at bestemmelserne ville blive udstedt hurtigst muligt, efter at parlamentet havde vedtaget lovgivningen.
7 Da Kommissionen ikke modtog yderligere meddelelse om, at lovgivningsproceduren var afsluttet, og den nævnte lovgivning var vedtaget, har den anlagt denne sag.
8 Under sagen har Kommissionen gjort gældende, at Irland ikke har gennemført direktiv 94/55 og 96/86 inden for den fastsatte frist og således har tilsidesat de forpligtelser, der påhviler Irland i henhold til traktaten.
9 Irland har ikke bestridt det påståede traktatbrud, men har blot anført, at et udkast til de bestemmelser, der skal sikre gennemførelsen af de nævnte direktiver, er under behandling i en tværministeriel arbejdsgruppe.
10 Da gennemførelsen af de to direktiver ikke er sket inden for den frist, der er fastsat i direktiverne, må der gives Kommissionen medhold i sagen.
11 Følgelig må det fastslås, at Irland har tilsidesat sine forpligtelser efter direktiv 94/55 og 96/86, da Irland ikke inden for den fastsatte frist har vedtaget de love og administrative bestemmelser, der er nødvendige for at efterkomme direktiverne.
Afgørelse om sagsomkostninger
Sagens omkostninger
12 I henhold til procesreglementets artikel 69, stk. 2, pålægges det den tabende part at betale sagens omkostninger, hvis der er nedlagt påstand herom. Kommissionen har nedlagt påstand om, at Irland tilpligtes at betale sagens omkostninger. Irland har tabt sagen og bør derfor pålægges at betale sagens omkostninger.
Afgørelse
På grundlag af disse præmisser
udtaler og bestemmer
DOMSTOLEN (Femte Afdeling)
1) Irland har tilsidesat sine forpligtelser efter Rådets direktiv 94/55/EF af 21. november 1994 om indbyrdes tilnærmelse af medlemsstaternes lovgivning om transport af farligt gods ad vej og Kommissionens direktiv 96/86/EF af 13. december 1996 om tilpasning til den tekniske udvikling af direktiv 94/55/EF, idet Irland ikke inden for den fastsatte frist har vedtaget de love og administrative bestemmelser, der er nødvendige for at efterkomme direktiverne.
2) Irland betaler sagens omkostninger.